নিজস্ব প্রতিনিধি: বাইপাসের ধারে চৌবাগায় জুতো কারখানায় ভয়াবহ আগুন। ঘটনাস্থলে পৌঁছেছে দমকলের ১১টি ইঞ্জিন ও একটি ল্যাডার। স্থানীয় সূত্রে জানা গিয়েছে, সকাল পৌনে দশটা নাগাদ আগুন লাগে ওই কারখানায়। তবে এখনও পর্যন্ত আগুন লাগার সঠিক কারণ জানতে পারেনি দমকল আধিকারিকরা। ঘনবসতিপূর্ণ ওই এলাকায় অগ্নিকাণ্ডের জের আতঙ্ক ছড়িয়ে পড়েছে। স্থানীয়দের তরফে দমকলের গাফিলতির অভিযোগ করা হয়েছে। তাদের অভিযোগ, সকাল পৌনে দশটায় যখন আগুন লাগে, তখন তা এত বিশাল আকার ধারণ করেনি। শুধুমাত্র আগুন লেগেছিল শুধু কারখানার বাইরে। দমকল আসতে দেরি করায় স্থানীয়রাই আগুন নেভাতে তত্পর হয়। কিন্তু কাজের কাজ কিছুই হয়নি। দ্রুত ছড়িয়ে পড়ে আগুন। বর্তমানে পুরো কারখানাটাই জতুগৃহের আকার নিয়েছে। গোটা এলাকা কালো ধোঁয়ায় ছেয়ে গিয়েছে। আগুনের জেরে আতঙ্কিত পার্শ্ববর্তী এলাকার বাসিন্দারাও। দেরিতে আসার সাফাইতে দমকল আধিকারিকরা জানিয়েছেন, আগুন কতটা বড় প্রাথমিকভাবে তা বুঝতে কিছুটা সময় লেগে যায়!